B4-0616, 0617, 0618, 0620, 0621, 0625, 0626, 0629 και 0633/95

Ψήφισμα σχετικά με την αποστολή επικίνδυνων αποβλήτων προς ανακύκλωση σε χώρες που δεν ανήκουν στον ΟΟΣΑ

Το Ευρωπαϊκό Κοινοβούλιο,

- έχοντας υπόψη τη γνωμοδότησή του επί της προτάσεως κανονισμού του Συμβουλίου σχετικά με την παρακολούθηση και τον έλεγχο των μεταφορών αποβλήτων στο εσωτερικό της Ευρωπαϊκής Κοινότητας, καθώς και κατά την είσοδο και έξοδό τους ((ΕΕ C 94 της 13.4.1992, σελ. 276 και ΕΕ C 42 της 15.2.1993, σελ. 82.)), και ειδικότερα τις τροπολογίες που ενέκρινε με σκοπό να απαγορευθεί η εξαγωγή επικινδύνων αποβλήτων προς αξιοποίηση σε χώρες εκτός ΟΟΣΑ μέχρι το έτος 2000,

- έχοντας υπόψη τον κανονισμό (ΕΟΚ) του Συμβουλίου αριθ. 259/93 σχετικά με την παρακολούθηση και τον έλεγχο των μεταφορών αποβλήτων στο εσωτερικό της Ευρωπαϊκής Κοινότητας, καθώς και κατά την είσοδο και έξοδό τους ((EE L 30 της 6.2.1993, σελ. 1.)), και ειδικότερα τα άρθρα 14, παρ. 1, 16, 17 και 18 του κανονισμού αυτού,

- έχοντας υπόψη την απόφαση που έλαβε στις 25 Μαρτίου 1994 η Διάσκεψη των Μερών που έχουν συνυπογράψει τη Σύμβαση της Βασιλείας να απαγορευθεί σταδιακά, μέχρι τις 31 Δεκεμβρίου 1997, η εξαγωγή επικινδύνων αποβλήτων προς αξιοποίηση από χώρες του ΟΟΣΑ σε χώρες εκτός ΟΟΣΑ,

- έχοντας υπόψη την απόφαση του Συμβουλίου Υπουργών Περιβάλλοντος της 25ης Μαρτίου 1994 να συνταχθεί με τη θέση της Διάσκεψης των Μερών που έχουν συνυπογράψει τη Σύμβαση της Βασιλείας,

- έχοντας υπόψη την άρνηση του Συμβουλίου Υπουργών Περιβάλλοντος, κατά τη συνεδρίασή του στις 9 Μαρτίου 1995, να συζητήσει το αίτημα της Δανίας, της Φινλανδίας και της Σουηδίας να αποκτήσει η απόφαση του Συμβουλίου της 25ης Μαρτίου 1994 επίσημο χαρακτήρα με τη μορφή τροπολογίας στη Σύμβαση της Βασιλείας,

1. επαναλαμβάνει τη θέση του ότι πρέπει να απαγορευθεί το ταχύτερο η εξαγωγή επικινδύνων αποβλήτων προς ανακύκλωση σε χώρες που δεν ανήκουν στον ΟΟΣΑ[semigr ]

2. επισημαίνει ότι η εξαγωγή επικινδύνων αποβλήτων προς ανακύκλωση εξακολουθεί να χρησιμοποιείται, πάρα πολύ συχνά, ως πρόσχημα για την τελική απόρριψη των αποβλήτων αυτών σε λιγότερο ανεπτυγμένες χώρες υπό εξαιρετικά επιβλαβείς για το περιβάλλον συνθήκες[semigr ]

3. καλεί το Συμβούλιο να παραμείνει σταθερό στη θέση που έλαβε στις 25 Μαρτίου 1994, και να επαναλάβει τη θέση ότι η εξαγωγή προς τις εκτός ΟΟΣΑ χώρες επικινδύνων αποβλήτων προς ανακύκλωση πρέπει να σταματήσει[semigr ]

4. καλεί το Συμβούλιο και την Επιτροπή να υιοθετήσουν επισήμως, το ταχύτερο δυνατό, την πρόταση που υπέβαλαν στη γραμματεία της Σύμβασης της Βασιλείας στις 4 Μαρτίου 1995 η Σουηδία, η Φινλανδία, η Δανία και η Νορβηγία, σύμφωνα με την απόφαση που έλαβε το Συμβούλιο Περιβάλλοντος στις 25 Μαρτίου 1995[semigr ]

5. καλεί την Επιτροπή να εξετάσει με προσοχή το αίτημα πολλών λιγότερο ανεπτυγμένων χωρών να μην είναι υποχρεωμένες να ανέχονται την εισαγωγή επικινδύνων αποβλήτων από τις περισσότερο ανεπτυγμένες χώρες και να εξετάσει επίσης μέτρα για επανόρθωση ή αποζημίωση των ζημιών που έχουν προκληθεί από υφιστάμενες ή προηγούμενες εξαγωγές[semigr ]

6. καλεί την Επιτροπή να εφαρμόσει πιστά τη θέση που έχει επανειλημμένα διατυπώσει το Κοινοβούλιο για το θέμα αυτό, και να μην περιορίσει την οπτική της γωνία στις αποκλειστικά εμπορικές πτυχές της εξαγωγής επικινδύνων αποβλήτων προς ανακύκλωση[semigr ]

7. καλεί την Επιτροπή και τα εμπλεκόμενα κράτη μέλη να δώσουν στη δημοσιότητα το περιεχόμενο όλων των διμερών συμφωνιών που έχουν συνάψει μέχρι σήμερα με χώρες εκτός ΟΟΣΑ για την εξαγωγή αποβλήτων, καθώς και κατάλογο των εκτός ΟΟΣΑ χωρών με τις οποίες συνεχίζονται διαπραγματεύσεις για τη σύναψη παρόμοιων συμφωνιών[semigr ]

8. καλεί τα κράτη μέλη που έχουν υπογράψει τη Σύμβαση της Βασιλείας, αλλά δεν την έχουν ακόμη κυρώσει, να το πράξουν το ταχύτερο δυνατό[semigr ]

9. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, τη γραμματεία της Σύμβασης της Βασιλείας, τα κοινοβούλια και τις κυβερνήσεις των κρατών μελών και των λοιπών χωρών του ΟΟΣΑ, καθώς και στις κυβερνήσεις και τα κοινοβούλια των χωρών που δεν ανήκουν στον ΟΟΣΑ.